ՀԱՍՏԱՏՎԱԾ Է

Եվրասիական տնտեսական
բարձրագույն խորհրդի
«18» օգոստոսի 2015 թվականի թիվ 72 որոշմամբ

ԿԱՐԳ

Եվրասիական տնտեսական միություն նոր անդամների ընդունման և Եվրասիական տնտեսական միության անդամակցության դադարեցման

I. Ընդհանուր դրույթներ

1. Սույն Կարգը սահմանում է Եվրասիական տնտեսական միություն (այսուհետ` Միություն) նոր անդամների ընդունման, ինչպես նաև Միության անդամակցության դադարեցման ընթացակարգերը:

II. Պետության՝ Միությանն անդամակցելու կարգը

2. Միությանն անդամակցությամբ հետաքրքրված պետությունը համապատասխան դիմում է ուղարկում Եվրասիական տնտեսական բարձրագույն խորհրդի նախագահին (այսուհետ` Բարձրագույն խորհուրդ), որում հայտարարում է Միությանն անդամակցելու իր մտադրության և Միության իրավունքը կազմող միջազգային պայմանագրերով ու ակտերով նախատեսված պարտավորությունների՝ իր կողմից ստանձնման մասին։

3. Բարձրագույն խորհրդում նախագահող անդամ պետությունը (այսուհետ` անդամ պետություն) ստացված դիմումն ուղարկում է Եվրասիական տնտեսական հանձնաժողով (այսուհետ` Հանձնաժողով), որը դիվանագիտական ուղիներով անհապաղ տեղեկացնում է մյուս անդամ պետություններին ստացված դիմումի մասին և նրանց ուղարկում այդ դիմումի պատճենները։

4. Անդամ պետությունները, սույն Կարգի 3-րդ կետում նշված ծանուցումն ստանալու օրվանից 60 օրացուցային օրվա ընթացքում, Հանձնաժողով են ուղարկում Միությանն անդամակցելու վերաբերյալ դիմող պետության դիրքորոշումները։

5. Բարձրագույն խորհուրդը, «Եվրասիական տնտեսական միության մասին» 2014 թվականի մայիսի 29-ի պայմանագրով (այսուհետ` Պայմանագիր) հաստատված կարգի համաձայն, որոշում է կայացնում Միությանն անդամակցելու համար դիմած պետությանը թեկնածու պետության կարգավիճակ տալու մասին (այսուհետ` թեկնածու պետություն):

Թեկնածու պետության կարգավիճակ տալու հարցի քննարկման արդյունքների համաձայն՝ Հանձնաժողովը գրավոր տեղեկացնում է դիմող պետությանը ընդունված որոշման և թեկնածու պետության, անդամ պետությունների և Միության մարմինների ներկայացուցիչներից կազմված աշխատանքային խմբի ձևավորման մասին։

6. Սույն Կարգի 5-րդ կետում նշված՝ Բարձրագույն խորհրդի որոշման հիման վրա, Պայմանագրի 108-րդ հոդվածի 4-րդ կետին համապատասխան ձևավորվում է աշխատանքային խումբ, որի կազմը և ղեկավարը հաստատվում են Հանձնաժողովի խորհրդի կողմից։

Աշխատանքային խումբը գլխավորում է Հանձնաժողովի կոլեգիայի անդամը։

Աշխատանքային խմբի նիստերն անցկացվում են ըստ անհրաժեշտության։ Աշխատանքային խմբի նիստի անցկացման օրը, տեղը և ձևաչափը (առերես կամ տեսաժողովի ռեժիմով) սահմանվում են դրա ղեկավարի կողմից և դրա մասնակիցներն այդ մասին իրազեկվում են ոչ ուշ, քան այդ նիստի անցկացման օրվանից 10 օրացուցային օր առաջ։ Աշխատանքային խմբի նիստի նյութերն աշխատանքային խմբի անդամներին ուղարկվում են (այդ թվում՝ էլեկտրոնային փոստով) ոչ ուշ, քան այդ նիստի անցկացման օրվանից 5 օրացուցային օր առաջ։

Աշխատանքային խմբի նիստերին կարող են հրավիրվել պետական իշխանության շահագրգիռ մարմինների, անդամ պետությունների և թեկնածու պետության կազմակերպությունների ներկայացուցիչները։

Աշխատանքային խմբի անդամների, ինչպես նաև սույն կետի չորրորդ պարբերությունում նշված անձանց գործուղման ծախսերը կրում է ուղարկող Կողմը։

Աշխատանքային խմբի նիստի արդյունքները ձևակերպվում են արձանագրությամբ, որը ստորագրվում է դրա ղեկավարի կողմից և պահվում է Հանձնաժողովում։ Արձանագրության պատճենները, ստորագրման օրվանից 3 աշխատանքային օրվա ընթացքում, ուղարկվում են անդամ պետություններ և թեկնածու պետություն, ինչպես նաև էլեկտրոնային փոստով՝ աշխատանքային խմբի անդամներին։ Աշխատանքային խմբի անդամը, արձանագրությունն ստանալու օրվանից 3 աշխատանքային օրվա ընթացքում, կարող է Հանձնաժողովին ուղարկել (այդ թվում՝ էլեկտրոնային փոստով)՝ իր դիրքորոշումն արտացոլող դիտողություններ։ Դիտողությունների պատճենները (այդ դիտողությունների առկայության դեպքում) Հանձնաժողովի կողմից ուղարկվում են անդամ պետություններ և թեկնածու պետություն, ինչպես նաև էլեկտրոնային փոստով՝ աշխատանքային խմբի անդամներին։

Անհրաժեշտության դեպքում աշխատանքային խմբի ղեկավարի կողմից, այդ թվում՝ աշխատանքային խմբի անդամների առաջարկությամբ, կարող է որոշում կայացվել ճյուղային բաժինների ձևավորման մասին։

Ճյուղային բաժինները կարող են իրենց ենթակայության տակ գտնվող ոլորտներին առնչվող հարցերի վերաբերյալ առաջարկություններ պատրաստել։

Ճյուղային բաժինների առաջարկությունները ձևակերպվում են գրավոր և փոխանցվում են աշխատանքային խմբի ղեկավարին՝ աշխատանքի ընթացքում դրանք հաշվի առնելու համար։

7. Աշխատանքային խմբի հիմնական խնդիրներն են՝

ա) Միության իրավունքը կազմող միջազգային պայմանագրերով և ակտերով նախատեսված պարտավորությունները ստանձնելու՝ թեկնածու պետության պատրաստվածության աստիճանի ուսումնասիրությունը.

բ) Եվրասիական տնտեսական միությանը թեկնածու պետության անդամակցության վերաբերյալ Գործողությունների ծրագրի նախագծի մշակումը (այսուհետ` Գործողությունների ծրագիր).

գ) Գործողությունների ծրագրով նախատեսված միջոցառումների կատարման դիտանցումն իրականացնելը.

դ) թեկնածու պետության կողմից Գործողությունների ծրագրի կատարման ընթացքի վերաբերյալ Հանձնաժողովի խորհրդի և Բարձրագույն խորհրդի քննարկմանը պարբերաբար հաշվետվություն ներկայացնելը.

ե) Միությանը թեկնածու պետության անդամակցության մասին միջազգային պայմանագրի նախագծի մշակումը՝ նախատեսված Պայմանագրի 108–րդ հոդվածի 4–րդ կետով.

զ) Գործողությունների ծրագրի կատարման ընթացքի մասին աշխատանքային խմբի ղեկավարի կողմից Հանձնաժողովի կոլեգիային ամփոփիչ զեկույց ներկայացնելը (կից ներկայացնելով Միությանը թեկնածու պետության անդամակցության մասին միջազգային պայմանագրի նախագիծը)՝ Հանձնաժողովի խորհրդի և Բարձրագույն խորհրդի քննարկմանը դնելու համար։

8. Գործողությունների ծրագիրը ներառում է միջոցառումներ, որոնք ուղղված են թեկնածու պետության կողմից Միության իրավունքը կազմող միջազգային պայմանագրերով և ակտերով նախատեսված պարտավորությունների կատարման համար պայմանների ստեղծմանը, հաշվի առնելով Միության արդյունավետ գործունեության ապահովման անհրաժեշտությունը, ինչպես նաև դրանով սահմանվում են պատասխանատու կատարողները, միջոցառումների իրականացման ժամկետները և դրանք ավարտելու ձևերը։

9. Գործողությունների ծրագրով, այդ թվում՝ նախատեսվում է հետևյալ փաստաթղթերի պատրաստում՝

ա) վերլուծական զեկույց, որը պարունակում է գնահատական տնտեսական արդյունավետության և այն հետևանքների մասին, որ կարող է Միությանը թեկնածու պետության անդամակցությունն ունենալ այդ պետության, անդամ պետությունների և, ընդհանուր առմամբ, Միության համար.

բ) Միության իրավունքը կազմող միջազգային պայմանագրերի և ակտերի հետ թեկնածու պետության օրենսդրության համապատասխանության համեմատական–իրավական վերլուծության արդյունքներ պարունակող վերլուծական զեկույց.

գ) Միության իրավունքը կազմող միջազգային պայմանագրերի և ակտերի հետ թեկնածու պետության մաքսային ենթակառուցվածքի օբյեկտների համապատասխանության վերլուծության արդյունքներ պարունակող վերլուծական զեկույց՝ մաքսային ենթակառուցվածքի օբյեկտների սարքավորումներին և նյութատեխնիկական հագեցվածությանը ներկայացվող պահանջների վերաբերյալ.

դ) թեկնածու պետության և Միության անդամ չհանդիսացող պետությունների միջև երկկողմ և բազմակողմ միջազգային պայմանագրերի կիրառման և մաքսային վարչարարության գործընթացի վրա այդ պայմանագրերի ազդեցության խնդիրների ուսումնասիրության արդյունքներ պարունակող վերլուծական զեկույց.

ե) թեկնածու պետության այն նորմատիվ իրավական ակտերի ցանկ, որոնք անհրաժեշտ է համապատասխանեցնել Միության իրավունքը կազմող միջազգային պայմանագրերին և ակտերին.

զ) Միության իրավունքը կազմող միջազգային պայմանագրերի և ակտերի հետ երրորդ երկրների նկատմամբ թեկնածու պետության պարտավորությունների համապատասխանության համեմատական–իրավական վերլուծության արդյունքներ պարունակող վերլուծական զեկույց (եթե թեկնածու պետությունը պարտավորություններ ունի երրորդ երկրների նկատմամբ, այդ թվում՝ միջազգային կազմակերպություններին անդամակցության շրջանակներում, կամ եթե նա այդ պարտավորությունների ստանձնման, այդ թվում՝ այդ կազմակերպությանը միանալու վերաբերյալ բանակցություններ է վարում).

է) սանիտարակարանտինային, անասնաբուժասանիտարական և կարանտինային բուսասանիտարական հսկողության (վերահսկողության) համակարգերի աուդիտի անցկացման վերաբերյալ հաշվետվություն պարունակող վերլուծական զեկույց՝ Միության իրավունքը կազմող միջազգային պայմանագրերով և ակտերով նախատեսված պահանջների հետ դրանց համապատասխանության վերաբերյալ։

10. Գործողությունների ծրագիրը հաստատվում է Բարձրագույն խորհրդի կողմից:

11. Հանձնաժողովը հաստատված Գործողությունների ծրագրի պատճեններն ուղարկում է թեկնածու պետություն, անդամ պետություններ, ինչպես նաև, յուրաքանչյուր եռամսյակ անդամ պետություններին տեղեկացնում է թեկնածու պետության կողմից Գործողությունների ծրագրի իրականացման ընթացքի մասին։

12. Թեկնածու պետության կողմից Գործողությունների ծրագրի ամբողջական ծավալով կատարման մասին աշխատանքային խմբի զեկույցի հիման վրա, ինչպես նաև Միությանը թեկնածու պետության անդամակցության մասին միջազգային պայմանագրի համաձայնեցված նախագծի առկայության դեպքում, Բարձրագույն խորհուրդը որոշում է ընդունում Միությանը թեկնածու պետության անդամակցության մասին միջազգային պայմանագիր կնքելու վերաբերյալ։

13. Թեկնածու պետությունը Միության անդամ է դառնում Միությանն անդամակցության մասին միջազգային պայմանագրով սահմանված օրվանից։

III. Միությանն անդամակցությունը դադարեցնելու կարգը

14. Յուրաքանչյուր անդամ պետություն իրավունք ունի դադարեցնելու Միությանն անդամակցությունը։

15. Միությանն անդամակցությունը դադարեցնելու մասին որոշում կայացրած անդամ պետությունը Պայմանագրից դուրս գալու և Միությանն անդամակցությունը դադարեցնելու իր մտադրության մասին դիվանագիտական ուղիներով գրավոր ծանուցում (այսուհետ՝ ծանուցում) է ուղարկում Հանձնաժողով:

16. Հանձնաժողովը 3 աշխատանքային օրվա ընթացքում անդամ պետություններին, ինչպես նաև Միության անդամ չհանդիսացող պետություններին, միջազգային կազմակերպություններին և միջազգային ինտեգրացիոն կազմավորումներին, որոնք երրորդ կողմի հետ կնքվող՝ Միության միջազգային պայմանագրերի մասնակիցներ են, տեղեկացնում է ծանուցումն ստանալու մասին:

17. Միությանն անդամակցությունը դադարեցնելու մասին որոշում կայացրած թեկնածու պետությունը ծանուցումն ուղարկելու օրվանից՝

ա) չի մասնակցում Միության մարմինների կողմից ակտերի ընդունմանը, որոնք առնչվում են Միությանը տվյալ պետության անդամակցության դադարեցման ընթացակարգի ավարտից հետո Միության գործունեության հետ կապված հարցերին.

բ) իրավունք ունի մասնակցելու Միության մարմինների կողմից ակտերի ընդունմանը, որոնք անմիջականորեն առնչվում են տվյալ պետությանը՝ մինչև սույն Կարգի 21–րդ կետում նշված ժամկետը լրանալը.

գ) իրավունք ունի չմասնակցելու Միության մարմինների կողմից ակտերի ընդունմանը։

18. Այն դեպքում, երբ Միությանն անդամակցությունը դադարեցնելու մասին որոշում ընդունած անդամ պետությունն օգտվում է սույն Կարգի 17-րդ կետի «գ» ենթակետով նախատեսված իրավունքից, ակտերն ընդունվում են առանց Միության համապատասխան մարմնում տվյալ պետության ներկայացուցիչների ձայները հաշվի առնելու։ Ընդ որում, այս կերպ ընդունված ակտերի գործողությունը չի տարածվում Միությանն անդամակցությունը դադարեցնելու մասին որոշում ընդունած անդամ պետության վրա։

Միությանն անդամակցությունը դադարեցնելու մասին որոշում ընդունած անդամ պետության՝ սույն Կարգի 17–րդ կետի «բ» ենթակետում նշված հարցերի շուրջ Միության մարմինների աշխատանքում մասնակցության ձևաչափի մասին որոշումն ընդունվում է Բարձրագույն խորհրդի կողմից՝ Պայմանագրի 13-րդ հոդվածով սահմանված կարգով՝ Հանձնաժողովի կողմից ծանուցումն ստանալու օրվանից ոչ ուշ, քան 3 ամիս անց։

19. Անդամ պետության կողմից ծանուցումն ուղարկելու դեպքում Հանձնաժողովի կոլեգիայի անդամների և Միության դատարանի դատավորների լիազորությունները, ինչպես նաև, տվյալ պետության քաղաքացիներ հանդիսացող՝ Հանձնաժողովի և Միության դատարանի պաշտոնատար անձանց և աշխատակիցների աշխատանքային համաձայնագրերը (պայմանագրերը) դադարեցվում են Միությանն անդամակցությունը դադարեցնելու օրվանից, բացառությամբ այն դեպքերի, երբ տվյալ աշխատանքային համաձայնագրերի (պայմանագրերի) գործողության ժամկետը դադարեցվում է՝ մինչև նշված ժամկետը լրանալը։

Ընդ որում, Հանձնաժողովի կոլեգիայի անդամները և Միության դատարանի դատավորները կարող են հետ կանչվել ծանուցում ուղարկած անդամ պետության կողմից՝ մինչև սույն Կարգի 21-րդ կետում նշված ժամկետի լրանալը։

20. Բարձրագույն խորհուրդը ծանուցման հիման վրա որոշում է ընդունում Միությանը պետության անդամակցության արդյունքում առաջացած ֆինանսական պարտավորությունների կարգավորման գործընթաց սկսելու մասին։ Տվյալ պարտավորությունն ուժի մեջ է մնում այնքան ժամանակ, քանի դեռ այդ պարտավորությունն ամբողջովին չի կատարվել՝ անկախ Պայմանագրից պետության դուրս գալու հանգամանքից:

21. Միությանը պետության անդամակցությունը դադարեցվում է Հանձնաժողովի կողմից ծանուցումն ստանալու օրվանից 12 ամիս հետո։

22. Միությանն անդամակցությունը դադարեցնելը ինքնաբերաբար հանգեցնում է Պայմանագրից և Միության շրջանակներում կնքված միջազգային պայմանագրերից պետության դուրս գալուն։

Միությանն անդամակցությունը դադարեցնելու մասին որոշում ընդունած անդամ պետությունն իրավունք ունի, մինչև սույն Կարգի 21-րդ կետում նշված ժամկետը լրանալը, հետ կանչել իր ծանուցումը՝ Հանձնաժողովին դիվանագիտական ուղիներով այդ մասին տեղեկություններ գրավոր ուղարկելու միջոցով։

Հանձնաժողովը, նշված տեղեկություններ ստանալու օրվանից հետո 3 աշխատանքային օրվա ընթացքում, անդամ պետություններին, ինչպես նաև Միության անդամ չհանդիսացող պետություններին, միջազգային կազմակերպություններին և միջազգային ինտեգրացիոն կազմավորումներին, որոնք երրորդ կողմի հետ կնքվող՝ Միության միջազգային պայմանագրերի մասնակիցներ են, տեղեկացնում է ծանուցման հետկանչի մասին։